## L’artista Sofía Alemán presenta una relectura de l’exposició d’Ignasi Pinazo en l’IVAM

*** La instal·lació fotogràfica de l’artista de Tenerife proposa un diàleg al voltant de l’interés de Pinazo pels grups humans
* El projecte ‘El-que-passa’ es presenta el divendres 16 de maig, a les 18:30 hores, amb una visita a càrrec de l’artista i el comissari Pla**

L’Institut Valencià d’Art Modern (IVAM) presenta el divendres, 16 de maig, una nova mirada sobre l’exposició d’Ignasi Pinazo a càrrec de Sofia Alemán (Tenerife, 1997). L’artista ha intervingut en l’exposició a través d’una instal·lació fotogràfica que s’acosta des de la imatge i el seu *display* al concepte de multituds que va abordar Pinazo en la seua obra.

‘El-que-passa’ de Sofia Alemán, està concebuda per a establir un diàleg amb la secció ‘Anonimats’. “D’una banda, Pinazo es mostra crític davant de les lògiques espectaculars dels esdeveniments de masses com a forma de sedació, manipulació i control de la societat. D’altra banda, li interessa la potència relacional dels festejos populars ja que plantegen un espaitemps que, d’alguna manera, contribuïxen al procés d’autodeterminació del subjecte a través d’una sensació de pertinença”, explica l’artista.

A partir d’ací, Sofia Alemán planteja una instal·lació que conviurà durant tres mesos amb les 300 obres que componen l’exposició ‘Pinazo: Identitats’. La mostra, que s’exhibix fins al 25 de gener de 2026, reflexiona sobre el procés de treball de l’artista de Godella dedicat a la qüestió de les identitats, un element clau en el debat cultural i social de l’actualitat.

“Dialogant conscientment amb la grandària i el format de l’obra de Pinazo, la proposta deﬁnix així el joc de profunditat i disposicions, en el qual l’espectador entra en l’espai d’autodeterminació de la multitud i pertany ara al seu esdevindre, a través del gest de mirar”, continua Sofia Alemán.

L’IVAM proposa per a 2025 noves lectures de l’exposició ‘Pinazo: identitats’, amb tres creadors contemporanis per a abordar cada una de les seccions que conformen la mostra: ‘Reconeixements’, ‘Anonimats’ i ‘Absències’. Després de la primera invitació al col·lectiu Sociedad Doctor Alonso, la companyia formada per Tomàs Aragay i Sofía Asencio, ara arriba la proposta de Sofia Alemán.

El projecte ‘El-que-passa’ es presenta el divendres 16 de maig, a les 18:30 hores, amb una visita a càrrec de Sofia Alemán juntament amb el comissari de la mostra ‘Pinazo: identitats’, Vicente Pla.

**Sofia Alemán**

Nascuda a Tenerife (1997), però resident a València, és artista visual, fotògrafa i investigadora. Graduada en Belles Arts per la Universitat de La Laguna (2019), màster en Fotografia, Art i Tècnica (2021) i màster en Producció Artística (2022) per la Universitat Politècnica de València, a on continua amb la seua investigació de doctorat.

Entre les exposicions en les quals ha participat, destaquen l’exposició individual ‘El blanco óptico’ (2023) en La Limonera, Santa Cruz de Tenerife, i les exposicions col·lectives ‘Todavía no era una visión; se trataba de una imagen grabada’ (2024) en Algo Algo, “PAMPAM! 23” (2024) en les Drassanes del Grau, València ‘Paisajes del Intersticio’ (2023) en l’Espacio Cultural el Tanque, Santa Cruz de Tenerife, ‘Del Amor y el Cráneo’ (2022), en A10, València, ‘(re) apropiacions fotogràfiques’ (2022) en Octubre Centre de Cultura Contemporània, València, ‘Contrato de permanencia’ (2021) en la Bienal Internacional de Fotografia Photoalicante, Alacant, ‘25ft. Nueva Narratividad’ (2019) en la sala d’art Cabrera Pinto, La Laguna, i ‘Croma y Delito’ en l’Ateneu de La Laguna (2018).

Fecha: 15/05/2025